MUNTLIG INNSPILL BUDSJETTHØRINGENE 19/10-2023 – 3 minutter

**Å vokse opp i et strengt religiøst miljø preget av truende og skremmende forkynnelse, er et eksempel på brudd på barns rettigheter, og er en del av psykisk vold.**

Å bryte med et religiøst miljø preget av denne formen for vold og kontroll kan være en tung, utfordrende og enkelte ganger dramatisk opplevelse. Man bryter ikke bare med et trossamfunn, men ofte også med familie, venner og hele sitt nettverk.

**Hjelpekilden er den eneste organisasjonen/instansen som spesifikt tilbyr hjelp og støtte til personer som tenker på, eller er i ferd med å løsrive seg fra et slikt miljø.**

For de få som klarer å bryte med kontrollen og volden, trenges det også støtte i en prosess der de skal bearbeide volden de ble utsatt for og styrking av mental helse, slik at de kan integrere seg i et samfunn de har levd isolert fra.

**Samtidig jobber vi for å bedre situasjonen for barn som vokser opp i religiøse miljøer som utøver psykisk vold og som utfordrer barns rettigheter.**

Dette gjør vi gjennom

- rådgivning til fagpersoner som møter barn og unge i denne gruppen

- prosjekter som tar sikte på kompetanseheving via erfaringsrapporter

- undervisning av både hjelpeapparat og studenter

**Vi får mellom 400-500 henvendelser i året, og hver 7. henvendelse er fra fagpersoner fra etater som barnevernstjenesten, helsestasjoner, Nav, psykologer, krisentre, konfliktråd, BUP, Politi, Kommuners kriseteam, Minoritetsrådgivere, prester, lærere og Bufdirs kompetanseteam.**

Vi har begynt å utvikle verdifulle kartleggingsverktøy for hjelpeapparatet, slik at barn fra denne gruppen i større grad kan bli sett, bli møtt med riktig kunnskap og forståelse, og dermed en større mulighet for å kunne få riktig hjelp.

Dette har vi gjort siden 2012, utelukkende gjennom prosjektmidler.

**Som eneste instans som har denne kompetansen, utgjør arbeidet med rådgivning, kompetanseheving, likepersonsarbeid, opplæring og oppfølging av frivillige samt drift av organisasjonen godt over en fulltidsstilling.**

Usikker finansiering gjør det dessverre vanskelig å holde seg faglig oppdatert og ha ressurser nok til å møte et økende antall henvendelser.

Usikker finansiering er også årsaken til at daglig leder, til tross for stor arbeidsmengde, er avhengig av andre deltidsstillinger.

**Dette gjør også tilbudet vårt lite forutsigbart.**

Vi er kjent med at spesialisthelsetjenesten ved flere tilfeller har avvist henvisninger fra våre brukere, med informasjon om at de ikke har nok kompetanse om tematikken, samtidig som at de henviser pasientene til oss. Med andre ord lener hjelpeapparatet seg til en organisasjon uten driftsstøtte.

**Vi vil samtidig påminne om at vi er den eneste organisasjonen i Mentorhub, Bufdirs etablerte faglige nettverk for mentorløsninger for utsatte for negativ sosial kontroll, som ikke har driftstilskudd via det offentlige.**

Hjelpekilden er en svært viktig aktør og talsperson for noen av de mest sårbare, og kanskje litt glemte/oversette blant oss. Det vil være et tap for samfunnet som helhet dersom Hjelpekilden ikke består.

**Skal vi være en forutsigbar ressurs for brukere, hjelpeapparat, trossamfunn og myndigheter, så må vi støttes med årlig driftstilskudd og vi ber komiteen om å innstille på dette.**

**Takk for oppmerksomheten!**